Navarsete vil likestille nynorsk og bokmål i grunnloven
For 200 år siden ble nynorskens far, Ivar Aasen, født. Nynorsk og bokmål ble sidestilt som språkformer i 1885, og i målloven står det at bokmål og nynorsk skal være likeverdige språk. Men Sp-lederen mener at dette ikke er godt nok og vil derfor grunnlovsfeste likestilling av de to målformene, skriver Bergens Tidende. - Vi ser jo hva som kommer fra partiene på høyresiden. De ønsker så til de grader å svekke nynorsken hvis de får makt til å gjøre det, sier Navarsete. Hun peker på at samisk har et slikt vern i grunnloven og mener at dette er med på å gi samisk språk og kultur spesiell oppmerksomhet i det politiske miljøet. Leder i Noregs Mållag, Sigbjørn Hjelmbrekke, er, ikke overraskende, positiv til Navarsetes forslag, og er enig i at nynorsk ikke står sterkt nok i lovverket. Viseformann Arve Waage i Bokmålsforbundet er selvsagt av motsatt oppfatning. Han sier til avisen at dette er helt unødvendig, og mener at nynorsk er grovt favorisert i dagens samfunn.
Sp-leder Liv Signe Navarsete mener at de stadige angrepene på nynorsken gjør det nødvendig å få inn et vern for språkformen i grunnloven.